Source: http://aua.gl/kl/maalaarut/ineqarnermut-maalaaruteqarnermi-aalajangiisartut/Ineqarnermut-akiliutip-qaffannera/Akiliutigineqartup-qaffanneqarnissaanut-nalunaarut
Timestamp: 2017-11-20 05:50:31+00:00

Document:
Akiliutigineqartup qaffanneqarnissaanut nalunaarut | AUA
Attaveqaqatigiinneq
Ineqarnermut maalaaruteqarnermi aalajangiisartut
Ineqarnermut akiliutip qaffannera
Akiliutigineqartup qaffanneqarnissaanut nalunaarut
Aaliangiussaq 4 Attartortitsisup ineqarnermut akiliutip qaffanneqarnissaanik siumoortumik nalunaaruteqarnera pillugu
Suliap saqqummiunneqarnera
9. oktober 2006-imi attartortoq attartortup inissiamut najugaanut attartortitsisup ineqarnermut akiliutip qaffanneqarnissaanik siumoortumik nalunaaruteqarnera pillugu Ineqarneq pillugu Maalaaruteqartarfimmut maalaaruteqarpoq. Ineqarnermut akiliutip qaffanneqarnissaanik siumoortumik nalunaarut attartortup isumaa malillugu ineqarnermut akiliutip qaffanneqarnissaanut peqqutaasumut paasissutissanik naammattunik imaqanngilaq, aammalu tunngavilersuutigineqartut ikittunnguit eqqunngillat. Taamaattumik siumoortumik nalunaarut atorsinnaanngitsoq attartortoq isumaqarpoq.
Attartortoq pisortat inissiaataanni attartortittakkami najugaqartuusoq suliami takuneqarsinnaavoq. Inissiaq Namminersornerullutik Oqartussanik pigineqarpoq, aammalu najugaqarfik 159-imi inissisimalluni. Paasissutissiissutigineqartut malillugit najugaqarfimmi inissiat attartortittakkat 31. marts 2006-imi 109-upput, inissiat katillugit 8.422,70 kvadratmeterisut annertussuseqarlutik, kiisalu inissiat immikkut ittumik attartortittakkat 77 kvadratmeterisut annertussuseqarlutik. Inissiat attartortittakkat 18-it 1. januar 2007-imi najugaqarfimmit peerneqarput, attartortunit piginneqatigiilluni inissiatut tiguneqarmata. Taamaattumik 1. januar 2007-imi najugaqarfik 159-imi inissiat attartortittakkat 91-inngorput, inissiat katillugit 6.723,80 kvadratmeterisut annertussuseqalerlutik, kiisalu inissiat immikkut ittumik attartortittakkat 77 kvadratmeterisut annertussuseqarlutik.
12. oktober 2006-imi attartortup maalaarutaa tassungalu ilaliussat attartortitsisumut oqaaseqarfigisassanngorlugit saqqummiunneqarput. 30. oktober 2006-imi siumoortumik ilimasaarummi inissianik attartortitsisarneq pillugu Inatsisartut peqqussutaanni nr. 2-mi, 12. maj 2005-imeersumi (attartortitsinermut peqqussummi) § 28, imm. 2-mi piumasaqaatit siumoortumik nalunaaruteqarnermi naammassineqartut attartortitsisup oqaatigaa, taannalu malillugu ilisimatitsissut pissutsinut marluusunut ukununnga tunngasunut paasissutissanik imaqartussaavoq: Qaffaatissat annertussusaat aamma qaffaanermut peqqutaasoq. Siumoortumik nalunaarut attartortup ineqarnermut akiliutaata qaammammut 704 koruuninik qaffannissaanut paasissutissanik imaqartoq attartortitsisup ilisimatitsissutigaa. Najugaqarfiup ukiumi pineqartumi ukiumilu tulliuttumi missingersuutai, qaffaanissamut pissutaasumik paasissutissiiffiusut siumoortumik ilisimatitsissummut ilanngunneqarput. Taamaattumik siumoortumik nalunaarut atortussaasoq attartortitsisoq isumaqarpoq.
AALAJANGIINEQ
Attartortitsinermut peqqussummi § 84, imm. 1, nr. 1 naapertorlugu Ineqarneq pillugu Maalaaruteqartarfik suliami aalajangiinissamut piginnaatitaalluni isumaqarpoq.
Siumoortumik nalunaarut attartortitsisup nassiussimasaa, attartortullu 26. september 2006-imi tigusimasaa atorsinnaasoq Ineqarneq pillugu Maalaaruteqartarfiup siulittaasua ataatsimiititaliamilu ilaasortaq ataaseq isumaqarput.
Siumoortumik nalunaarut attartortitsisup nassiussimasaa, attartortullu 26. september 2006-imi tigusimasaa atorsinnaanngitsoq ataatsimiititaliami ilaasortat marluk isumaqarput.
Attartortitsisup siunissami siumoortumik nalunaaruteqartarnermini ineqarnermut akiliutip qaffaatissaanut tunngavilersuutinik atuaruminarnerusunik nassiussisalernissaa kissaatiginartoq, Ineqarneq pillugu Maalaaruteqartarfimmi ilaasortat isumaqatigiillutik oqaatigaat.
Aalajangiinerit nalinginnaasumik taasisut amerlanerussuteqarnerisigut pisarput. Taasisulli amerlaqatigiinnerini siulittaasup taasinera aalajangiisuusarpoq.
Tunngavilersuut
Attartortitsinermut peqqussummi § 28, imm. 2-p immikkoortuani siulleq naapertorlugu ineqarnermut akiliut najugaqarfinni ataasiakkaani ukiumut tulliuttumut ingerlatsinermut missingersuutit, attartortitsisup suliarisimasai akuerisimasaalu tunngavigalugit ukiumoortumik aalajangersarneqartussaapput.
Ineqarnermut akiliut najugaqarfimmi isertitat tamarmiusut najugaqarfimmi aningaasartuutinut tamarmiusunut naleqqiullugit amerlassuseqarnissaat tunngavigalugu aalajangerneqartarpoq, tassalu attartorneq oqimaaqatigiissinneqartarluni. Aallaqqaammut attartortitsisup najugaqarfimmi aningaasartuutissat pisariaqartinneqartut tamaasa naatsorsortarpai, tamatumalu kingorna attartortitsisup aningaasat naatsorsorneqartut amerlaqatai ineqarnermut akiliutitut akilersittarpai (najugaqarfiup isertitai tamarmiusut). Attartortut tamarmik immikkut inissiami kvadratmeterit amerlassusai malillugit akiliisarput. Kisiannili attartukkat tamarmik allaffissornermut akiliisitsivigineqartarput, inissiap angissusaa apeqqutaatinnagu.
Attartortitsisup ingerlatsinermut missingersuutit najugaqarfimmi siulersuisunut saqqummiussimanngilai, najugaqarfimmi siulersuisoqanngimmat. Kisiannili attartortitsisup najugaqarfik 159-imi attartortut tamaasa najugaqarfimmi ataatsimiinnissamut nalinginnaasumut, Illoqarfimmi meeqqerivimmi 29. september 2006-imi pisussamut aggersarsimavai. Ataatsimiinnissarli ingerlanneqarsimanngilaq, attartortitsisup sinniisaasa sisamaasut saniatigut attartortut marluinnaat takkussimammata, taakkulu takkuttut ikinnerat pissutigalugu ataatsimiinnerup ingerlanneqarnissaa kissaatiginngimmassuk. Attartortut marluk taakku 2007-imi ingerlatsinermut missingersuutinik tunineqaannarput. Ingerlatsinermut missingersuutit inissiap piginnittuanit 22. september 2006-imi akuerineqarput.
Attartortoq maalaarummik matuminnga tunniussisoq 29. september 2006-imi najugaqarfimmi ataatsimiititsinermut takkuttut akornanniissimanngilaq.
Attartortoq 26. september 2006-imi ineqarnermut akiliutip qaffanneqarnissaa pillugu siumoortumik nalunaarutitut allakkiamik tigusaqarpoq.
Ineqarnermut akiliut 1. januar 2007-imi qaffanneqassasoq siumoortumik allakkiami allassimavoq, taamaattumillu Ineqarneq pillugu Maalaaruteqartarfimmi ilaasortat isumaqatigiissut aalajangiipput, siumoortumik nalunaaruteqarnissap allakkatigut qaammatinik pingasunik sioqqutsisumik pinissaanik attartortitsinermut peqqussummi piumasaqaat malinneqarsimasoq, tak. attartortitsinermut peqqussut § 28, imm. 2-p immikkoortuata tullia.
Ineqarnermut akiliut qaammammut 704 koruuninik qaffassasoq siumoortumik nalunaarummi paasissutissiissutigineqarpoq.
Tamanna pissutigalugu Ineqarneq pillugu Maalaaruteqartarfik isumaqarpoq, siumoortumik nalunaaruteqarnermi attartortitsinermut peqqussummi siumoortumik nalunaarutip qaammammut qaffaatissat koruuninngorlugit ilisimatitsissutigineqarnissaannik piumasaqaat naammassineqarsimasoq, tak. attartortitsinermut peqqussummi § 28, imm. 2-p immikkoortuisa pingajuat.
Tamatuma saniatigut najugaqarfimmi 2007-imut missingersuutit kisitsisinngorlugit paasissutissartai siumoortumik nalunarummut ilaatinneqarput, tassanilu ukiumi pineqartumi ukiumilu tulliuttumi missingersuutit pingaarnersai takutinneqarput.
Ineqarneq pillugu Maalaaruteqartarfiup siulittaasuata ataatsimiititaliamilu ilaasortap ataatsip oqaatigaat, siumoortumik nalunaarut minnerpaamik ineqarnermut akiliutip qaffanneranut pissutaasut pingaarnersiorlugit saqqummiunneqarnerannik imaqartariaqartoq attartortitsinermut peqqussummi § 28, imm. 2-mut oqaaseqaatini allassimasoq. Kiisalu oqaaseqaatini allassimavoq, attartortitsisup ukiumut tulliuttumut missingersuutinut kisitsisitigut paasissutissat, ukiumi pineqartumi ukiumilu tulliuttumi missingersuutit pingaarnersaannik saqqummiussiviusut ilanngunnerisigut paasissutissiisussaatitaanini naammassisinnaagaa. Missingersuutit kisitsisitigut paasissutissiiviusut 2006-imi kiisalu 2007-imi aningaasartuutissanik pingaarnernik imaqarput, taamaattumillu attartortitsinermut peqqussummi tunngavilersuinissamut piumasaqaat malinneqarsimalluni. Tamanna tunngavigalugu siumoortumik nalunaarummi attartortitsinermut peqqussut malinneqarpoq, taamaattumillu siumoortumik nalunaarut paasissutissanik allanik, ineqarnermut akiliutip qaffanneranut pissutaasunik takutitsiviunngitsunik imaqaraluarpalluunniit atuuttussaalluni.
Tamatumunnga tunngatillugu Ineqarneq pillugu Maalaaruteqartarfiup siulittaasuata ataatsimiititaliamilu ilaasortap ataatsip oqaatigaat, najugaqarfiup isertitaasa aningaasartuutaasalu allannguutaannut pissutaasoq pingaarneq tassaasoq, najugaqarfiup inissiaataasa ilaasa 1. januar 2007-imi attartortunit piginneqatigiilluni inissiatut tiguneqarsimanerat, taamaattumillu inissiat taakku najugaqarfimmit peerneqarsimanerat. Najugaqarfimmi inissiat ikilinerat isertitat aningaasartuutit apparnerinut sanilliullutik annertunerusumik apparnerannik kinguneqarpoq, taamaattumillu tamatuma kingunerisaanik ineqarnermut akiliut 1. januar 2007-imi qaffanneqarpoq. Attartortitsisup taamaattoqarnera siumoortumik nalunaaruteqarnermini erseqqissumik nassuiarsimasariaqaraluarpaa. Nassuiaateqannginnerali siumoortumik nalunaarutip atortussaajunnaarsinneqarsinnaaneranik kinguneqartussaanngilaq, siumoortumik nalunaarummi attartortitsinermut piumasaqaat matuma siuliani oqaatigineqartutut malinneqarsimammat, aammalu missingersuutit eqikkarnerini najugaqarfimmi isertitassat ataatsimoortut 1. januar 2007-imi appartussaasut attartortup takusinnaammagit.
Ataatsimiititaliami ilaasortat marluk isumaat malillugu siumoortumik nalunaarut atorsinnaangilaq, najugaqarfimmi kvadratmeterit amerlassutsimikkut 1. januar 2007-imi 8.422,70 kvadratmeteriniit 6.723,80 kvadratmeterinut apparnissaannik, aammalu kvadratmeterit appaataat taakku ineqarnermut akiliutit qaffannerinut peqqutaasut pingaarnersarigaat pillugu paasissutissanik sukumiisunik imaqannginnami. Kiisalu najugaqarfimmi missingersuutini qupp. 2-mi allermi ineqarnermut akiliutip allanngorneranut attartortitsisoq kukkusumik tunngavilersuisimavoq.
Ataatsimiititaliami ilaasortat marluusut taakku oqaatigaat, siumoortumik nalunaarut eqqortumik pissaguni, ineqarnermut akiliutip 1. januar 2007-imi najugaqarfimmi ingerlatsinermut aningaasartuutissat qaffanneqartut kvadratmeterinut ikinnerusunut agguarneqartariaqalernerat peqqutaasuni pingaarnersaasoq pillugu paasissutissanik imaqartariaqaraluartoq. Taamatuttaaq siumoortumik nalunaarut inissiat annertussusaasa 1. januar 2007-imi 8.422,70 kvadratmeteriniit 6.723,80 kvadratmeterinut apparnerat pillugu paasissutissanik aalajangersimasunik imaqartariaqaraluarpoq.
Nutaarsiassat tamarmik

References: § 28
 § 84
 § 28
 § 28
 § 28
 § 28